Dit was ’n saak wat mense se aandag gegryp het. Die mooi donkerkopvrou wat in die beskuldigdebank staan vir die moord van ’n pragtige blou oog babadogtertjie wat net ses maande oud was.
Haar ouers is gebroke. Vir hulle was dit “soos om van die strand af te moet toekyk hoe ’n skip met ’n geliefde aan boord sink” toe hul 25-jarige dogter, hul enigste, skuldig bevind word aan die moord op ’n babadogtertjie van net ses maande oud.
So onwrikbaar glo hy in haar onskuld dat hy nie sy hare of baard wil skeer voor sy weer uit die tronk kom nie. Dit kan nou ’n baie lang tyd word . . .
Sy het nooit getuig nie, en presies wat haar gedryf het om moordenaars R10 000 te betaal om haar kêrel se baba by ’n ander vrou met ’n messteek om die lewe te bring, sal dalk nou nooit aan die lig kom nie.
Daar is soveel onbeantwoorde vrae. Was dit jaloesie, soos regter Basheer Waglay gesê het, omdat haar minnaar ’n kind by ’n ander vrou gehad het vir wie hy sou moes help sorg?
Het Neil Wilson dalk onwillekeurig daardie saadjie geplant toe hy glo gesê het die onderhoud wat hy vir die kind moet betaal, is ’n probleem wat hy graag sou wou laat weggaan?
Dina was die enigste dogter in ’n baie hegte gesin. Wat ’n mens laat wonder: Was sy dalk ook so beskerm en bederf dat sy begin voel het sy kan enigiets ongestraf doen? Ouers van medeleerlinge aan die Hoër Meisieskool Wynberg in Kaapstad se boomryke suidelike voorstede het juis vertel sy het van haar briefies met “Queen Dina” en ’n kroontjie daarby onderteken.
Dit kon ’n gewoonte by haar gewees het om haar wil aan ander op te dwing. Dit kan ’n teken wees van ’n magsugtige en uitermate jaloerse persoon.
“Sy is dalk iemand wat in alle opsigte volkome in beheer moet wees,” sê Irma. “In baie gevalle weet so ’n persoon nie hoekom sy iets gedoen het nie.”
Daardie behoeftes kon uit ’n obsessie en die vrees vir verwerping gespruit het, meen dr. James de Villiers, Kaapstadse sielkundige. Sy was moontlik so gekwets deur die nuus dat haar minnaar ’n baba by ’n ander vrou het dat haar vrees vir die gevolge van ’n moord minder was as haar onbereidwilligheid om met dié wete saam te leef.
“ ’n Obsessie kan nie deur logiese denke uit die weg geruim word nie,” sê Brenda. Dit gaan gewoonlik gepaard met angstigheid wat tot ondeurdagte, kompulsiewe optrede kan lei.
In Oos-Londen is ’n hofsaak nou aan die gang waarin beweer word die ongebore baba Jenna-May is binne haar ma se maag doodgeskiet deur ’n moordenaar wat die pa gehuur het.
Hierdie twee sake moet gebruik word om saam met ander kenners ’n profiel te probeer saamstel oor hoe iemand lyk wat ’n baba laat vermoor, stel Brenda voor.